
РЕШЕНИЕ
       № РС-367-20-100

Днес, 30.09.2020 г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-Председател: Антон Славчев
Член: Антоанета Георгиева – Цонкова
Член: Силвия Къдрева 

                 
        У С Т А Н О В И:

Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-140 от 24.06.2020 година по сигнал с вх.№ ЦУ01/С-367/ 10.06.2020 г. на КПКОНПИ.
Сигналът е насочен срещу Яна Михалева-Петрова – общински съветник и Председател на Общински съвет – В. д. за мандат 2015-2019 г. 
По същество в сигнала се твърди, че на 31.01.2019 г. на проведено заседание на Общински съвет В. д., Яна Михалева е участвала и е гласувала „за“ приемане на бюджета на Община В.д. за 2019 г., съдържащ и конкретно посочени субсидии в полза на Сдружение „*****************“, в размер на 2000 лева. Във връзка с приетото решение е извършено плащане на сдружението с платежни нареждания № 1020/23.05.2019 г. и № 2302/17.12.2019 г. в общ размер на 2000 лв. След направена справка в Търговския регистър се установява, че Председател и член на Управителния съвет на Сдружението е синът на Михалева – Р. Р. 
В периода докато е била общински съветник, Яна Михалева е била управител на „*******“ ЕООД и „*********“ ЕООД. 
Към сиганала са приложени доказателства Решение № 1360 по Протокол № 50/31.01.2019 г., платежни нареждания и справки от Търговския регистър. 
Във връзка с твърденията в сигнала Комисията е изискала и с писмо, вх. № ЦУ01/12562/22.07.2020 г., е получила от Постоянната комисия ЗПКОНПИ при Общински съвет В. д.- доказателства за служебното качество на Яна ******, като общински съветник - клетвени листове, заверено копие на Протокол № 31/18.10.2017 г., съдържащ решение № 830 от същата дата за избирането й за Председател на Общински съвет – В. д., за мандат 2015-2019 г., извадка от Протокол № 50 от 31януари 2019 г., съдържащ взето Решение № 1360 от същата дата на Общински съвет В. д. относно приемане на бюджета на Община В. д. за 2019 г.; писмо с вх. № ЦУ01/15355/28.08.2020 г. на Постоянната комисия ЗПКОНПИ при Общински съвет В. д., съдържащо информация по отношение на „******“ ЕООД и „*******“ ЕООД. 
Комисията служебно е направила справки в регистър НБД „Население“, на електронните страници на Община В. д., Общински съвет В. д. и в Търговски регистър и регистър на юридическите лица с нестопанска цел. 

В хода на проверката по сигнала Комисията установи следното от фактическа страна:
	Сигналът е подаден от лице, с посочени три имена, ЕГН, адрес, телефон за връзка, имейл адрес и е подписан.

Яна Михалева-Петрова е избрана за общински съветник в Общински съвет – В. д. на проведените на 25.10.2015 г. избори за общински съветници и кметове, за мандат 2015-2019 г., видно от Удостоверение № 17/26.10.2015 г. на Общинска избирателна комисия В. д. Същата е подписала клетвен лист на 06.11.2015 г. На проведено на 18 октомври 2017 г. заседание на Общински съвет – В. д., Яна Михалева е избрана за Председател на Общинския съвет с Решение № 830 по Протокол № 31 от 18.10.2017 г. на Общинския съвет.  
От справка в НБД „Население“ се установява, че Р. Р. е син на Яна Михалева. Съгласно данните вписани в НБД „Население“ по отношение на Яна Михалева-Петрова е вписано, че с Решение за развод, към 23.12.2016 г., същата е разведена и регистрирана с имена Яна Михалева. 
От извършена справка в Търговски регистър и регистър на юридическите лица с нестопанска цел се установи, че от 12.11.2018 г. Р. Р. е представляващ и член на Управителния съвет на Сдружение „***************“, с ЕИК ********************. 
От събраните по преписката доказателства е видно, че в качеството си на общински съветник и Председател на Общински съвет – В.д., Яна Михалева е участвала в заседание на Общинския съвет на 31 януари 2019 г. по Протокол № 50 от 31.01.2019 г. и е гласувала „за“ при приемане на Решение № 1360 за приемане на бюджета на Община В. д., в това число и утвърдените в т. 4, подточка 4.3.3 от бюжета субсидии за „************18“, в размер на 2000 лв. 
Яна Михалева-Петрова е вписана в Търговския регистър от 20.04.2012 г. като управител и едноличен собственик на капитала на дружество „******“ ЕООД, ЕИК *************. 
По отношение на дружеството „************“ ЕООД с ЕИК **********, Яна Михалева-Петрова от 06.06.2016 г. е вписана като управител и едноличен собственик на капитала на дружеството, като от вписаните данни в Търговския регистър е видно, че на 22.11.2017 е извършена корекция във фамилното име на същата и е вписана с имена Яна Михалева. 
Видно от събраните доказателства е, че в периода от 24.06.2017 г. до 11.11.2019 г. /посочено учредително заседание на Общински съвет – В. д., за мандат 2019-2023 г./, в дневния ред на проведените в този период заседания на Общински съвет – В. д., няма включени докладни записки и взети решения в полза на „*******“ ЕООД и „**********“ ЕООД.

При така изяснената фактическа обстановка Комисията установи следното от правна страна:	

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник и Председател на Общински съвет – В. д., за мандат 2015-2019 г., Яна Михалева, е лице, заемало публична длъжност по смисъла на чл. 3, т. 9 от ЗПУКИ /от./, и лице заемащо, висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на същата е КПКОНПИ.
		Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). 
		Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. 
	На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
	В хода на административното производство, се установи, че на проведено заседание на 31.01.2019 г., обективирано в Протокол № 50 от същата дата на Общински съвет В. д., Общинският съвет е приел Решение № 1360 от 31.01.2019 г., с което е приел бюджета на Община В. д., в т.ч. и е утвърдил субсидии в размер на 2000 лв., в полза на „**************/“, които са част от бюджета за 2019 г. на общината.					Яна Михалева, в качеството си на общински съветник в Общински съвет В. д., за мандат 2015-2019 г., като е гласувала „за“ приемане на Решение № 1360 от 31.01.2019 г., по Протокол 50 от същата дата, е упражнила свое правомощие по служба, произтичащо от разпоредбата на чл. 33, ал. 1, т. 3 от ЗМСМА.  	

С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за Председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на Председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и Председателите на общински съвети във връзка с упражнените от тях правомощия, свързани с гласуването на бюджета на общината, каквото е упражненото от Яна Михалева правомощие, предмет на настоящото производство.
С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия. 
Горното е основание Комисията да приеме, че при упражняване на правомощията си, свързани с участието в гласуването на бюджета на община В. д., по отношение на Яна Михалева – общински съветник в Общински съвет – В. д., не е налице нарушение по чл. 52 от ЗПКОНПИ.
Водена от горното и на основание чл. 74, ал. 1 и ал. 2 от ЗПКОНПИ и чл. 37, ал. 2 от ЗМСМА и във вр. с §5 от ПЗР на ЗМСМА, Комисията за противодействие на корупцията и за отнемане на незаконно придобитото имущество 

РЕШИ:

НЕ УСТАНОВЯВА конфликт на интереси по отношение на Яна Михалева, ЕГН **************** – общински съветник и Председател на Общински съвет – В. д. и в това й качество лице, заемащо публична длъжност по чл. 3, т. 9 от ЗПУКИ /отм./ и лице, заемащо висша публична длъжност по чл. 6, ал. 1, т. 32 от ЗПКОНПИ, за това, че е участвала в заседание на Общински съвет – В. д. на 31.01.2019 г. и е гласувала „за“ приемане на Решение № 1360 по Протокол № 50 от 31.01.2019 г., с което е приет бюджета на община В. д. за 2019 г.

Препис от Решението да се изпрати на Окръжна прокуратура – В., с оглед преценка за реализиране на правомощията й по чл. 76, ал. 2 от ЗПКОНПИ. 

Препис от Решението да се изпрати и на Яна Михалева –общински съветник и Председател на Общински съвет – В. д., за мандат 2015-2019 г., на основание чл.75, т. 1 от ЗПКОНПИ.



КОМИСИЯ:
	     
      ПРЕДСЕДАТЕЛ:…………………/п/…………………./СОТИР ЦАЦАРОВ/

                  ЗАМЕСТНИК - ПРЕДСЕДАТЕЛ:……/п/………….../АНТОН СЛАВЧЕВ/

                  ЧЛЕН:………………/п/……………………….../АНТОАНЕТА ЦОНКОВА/

      ЧЛЕН:……………/п/……………………..................../СИЛВИЯ КЪДРЕВА/

